**Neliniști de vacanță**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Știu c-ai să pleci, vacanța te îmbie

Să lași condeiul pentr-o săptămână,

Să evadezi puțin din poezie,

Dar cât lipsești vreau să mă ții de mână

Și să mă porți prin locuri neumblate,

La pieptul tău să strângi acea comoară

Pe care am închis-o într-o carte

Cu fantezii aprinse. Dulce-amară

Să-mi fie noaptea când absența lungă

Mă va lovi în piept ca un ceasornic

Ce bate infernal vrând să-mi străpungă

Secundele pustii... Te-aștept, statornic.

- Te voi lua cu mine prin povestea

Ce-şi deapănă secundele pe ghemul

Istoriei şi rândurile-acestea

Vor contura în lipsa mea poemul.

De parcă nu ai ştii, deja, iubite,

Că împărţim acelaşi cer şi-n sânge,

Trec armăsari de smoală, pe copite

Duc dorul meu de tine. Mă voi plânge

Lui Dumnezeu că vara-i o şaradă,

Un vis nostalgic galopând prin stepe,

Dar mâine-n zori ţi-oi scrie pe zăpadă

Că viaţa mea şi-acum cu tine-ncepe.

Ioan Grigoraș Liliana Trif